和柳子厚詩十七首 寫懷因簡趙叔問
作者：程俱
朝代：宋

paragraphs: 胡塵暗中原，世路日以艱。
脱身九死中，自笑老且頑。
才志本不競，拂衣謝塵寰。
相從莫逆人，雲蘿共躋攀。
固知千里駒，未免山復山。
我已卜西谷，背崖結三間。
豈無風篁嶺，亦有明月灣。
平生真遠遊，舊觀忽以還。
兒童釣遨處，陳迹猶班班。
叠嶂藹空翠，暗泉響餘潺。
采芝嵁巗下，長謠想商顔。
逋客不復駕，居然掩雲關。
從來悟泡影，豈但忘觸蠻。
所幸戎馬際，餘生得長閑。